Walvis spoel uit by Strand | Netwerk24
Walvis spoel uit by Strand
Deur Candice Bezuidenhout 12 Januarie 2018 20:10
Talle strandgangers het Vrydag na die Strand gestroom waar 'n boggelrugwalvis uitgespoel het. Foto: Natalie Gabriels Photography
Die karkas van 'n boggelrugwalvis het Vrydagmiddag aan die westekant van die Lourensrivier in Paardevlei naby die Strand uitgespoel.
Gregg Oelofse, hoof van die Kaapse metroraad se omgewingsbeleid en strategie, sê hulle het vroeër dié dag gehoor die walvisbul van sowat 15 m lank het daar uitgespoel. Hulle weet nog nie wat die oorsaak van sy dood is nie.
Dié strand waar die karkas uitgespoel het, is nie 'n swemstrand nie en is sowat 10 km van die woongebiede.
" 'n Span is op die toneel om te kyk of die karkas beweeg moet word of nie," het Oelofse Vrydag omstreeks 16:00 gesê.
Oelofse het later in 'n verklaring gesê die karkas sal Saterdagoggend verwyder word wanneer die gety laag is.
"Sodra die toerusting en masjiene Saterdag daar aankom, sal die strandgebied gesluit word vir die publiek.
"Lede van die publiek word versoek om dié gebied te vermy totdat die operasie teen Saterdagoggend laat afgehandel is," sê hy.
Hy het ook gewaarsku dat die onaangename reuk nog 'n tydjie in die omgewing sal bly selfs nadat die karkas verwyder is.
Intussen het nuuskieriges gestroom om te kom kyk na die dooie dier. 'n Paar dapper kinders het dit selfs baie naby gewaag, terwyl die ander versigtig op die sand bly staan het.